## Poslovnik o radu povjerenstva za azil

### NN 76/2008 (2.7.2008.), Poslovnik o radu povjerenstva za azil

# POVJERENSTVO ZA AZIL

**2501**

Na temelju članka 18. stavka 1. Zakona o azilu (»Narodne novine« broj: 79/07),
Povjerenstvo za azil, na sjednici održanoj dana 17. lipnja 2008. godine,
donijelo je

## POSLOVNIK

### O RADU POVJERENSTVA ZA AZIL

I. UVODNE ODREDBE

Članak 1.

Ovim Poslovnikom uređuje se način rada i odlučivanja Povjerenstva za azil (u
daljnjem tekstu Povjerenstvo).

Članak 2.

Povjerenstvo je neovisno tijelo.
Predsjednik/ica i članovi/ice Povjerenstva su neovisni u svom radu i odlukama.
Sjedište Povjerenstva je u Zagrebu, Trg maršala Tita 8/I.
Povjerenstvo zasjeda u svom sjedištu, ali ako tako odluči, može zasjedati i u
drugim mjestima u Republici Hrvatskoj.

II. SASTAV I NAČIN RADA POVJERENSTVA

Članak 3.

Povjerenstvo se sastoji od predsjednika /ice i četiri člana/ice.
Povjerenstvo zakonom propisane poslove obavlja na sjednicama.
Povjerenstvo donosi odluke većinom glasova svih članova/ica. Iznimno, u slučaju
ubrzanog postupka, odluku donosi predsjednik/ca, odnosno jedan član/ica
Povjerenstva.
Za obavljanje administrativnih poslova, Povjerenstvo ima tajnika/icu.

Članak 4.

Predsjednik/ca Povjerenstva:
– predstavlja Povjerenstvo,
– priprema, saziva i predsjedava sjednicama Povjerenstva.
– provodi drugostupanjski postupak,
– dodjeljuje predmete članovima Povjerenstva u rad,
– sukladno odluci Povjerenstva izrađuje upravni akt,
– potpisuje akte i rješenja koje donosi Povjerenstvo,
– potpisuje zapisnike sa sjednice Povjerenstva, te pojedinačne izvode iz
zapisnika,
– obavlja nadzor nad urednim i pravodobnim obavljanjem poslova Povjerenstva i
radom članova/ica Povjerenstva,
– obavlja druge poslove propisane Zakonom o azilu i ovim Poslovnikom.
U slučaju odsutnosti ili spriječenosti, predsjednika/icu Povjerenstva zamjenjuje
jedan od članova/ica Povjerenstva kojeg pismeno odredi predsjednik/ica
Povjerenstva.
Na postupovne odredbe o radu Povjerenstva koje nisu riješene Zakonom o azilu i
ovim Poslovnikom, primjenjivat će se odredbe Zakona o općem upravnom postupku.
Predsjednik/ica i članovi/ice Povjerenstva, kao i osobe koje prisustvuju
sjednicama Povjerenstva dužni su pridržavati se odredbi Zakona o azilu i
propisima kojima se uređuje područje zaštite osobnih podataka.

Članak 5.

Prispjeli predmeti (žalbe na odluke prvostupanjskog tijela), po vremenu
dospijeća, raspoređuju se u jednakom broju svim članovima/icama Povjerenstva,
prema unaprijed određenom objektivnom kriteriju.

Članak 6.

Predsjednik/ica Povjerenstva saziva sjednice Povjerenstva pisanim putem, odnosno
usmeno, telefonski, imajući u vidu zakonske rokova rješavanja predmeta.
Pozivi se šalju poštom ili elektroničkom poštom.
Sjednice Povjerenstva održavaju se izvan redovnog radnog vre­me­na članova/ica
Povjerenstva, osim u slučajevima potrebe postupka.
Sjednicama Povjerenstva mogu prisustvovati predstavnici Ureda Visokog
povjerenika Ujedinjenih naroda za izbjeglice (u daljnjem tekstu UNHCR) u
svojstvu promatrača.
Povjerenstvo može omogućiti UNHCR-u, nevladinim udrugama, službenim osobama,
znanstvenim i javnim radnicima pristup informacijama o pojedinačnim predmetima,
tijeku postupka i odlukama donesenim u postupku pred Povjerenstvom.

III. ZAPISNIK

Članak 7.

O sjednici Povjerenstva sastavlja se zapisnik.
Zapisnik sjednice Povjerenstva sadrži: popis svih prisutnih i odsutnih članova/ica
Povjerenstva i ostalih osoba prisutnih na sjednici, osnovne podatke o radu
sjednice i provedenoj raspravi, prijedloge o kojima se glasovalo na sjednici i
Zapisnik o vijećanju i glasovanju.
Zapisnik potpisuje predsjednik/ica Povjerenstva, a u slučaju njegove/njene
spriječenosti, član/ica Povjerenstva koji/koja vodi sjednicu.

IV. PRISUTNOST STRANAKA NA SJEDNICI POVJERENSTVA

Članak 8.

Povjerenstvo će stranku pozvati na sjednicu sukladno odredbama članka 68. stavka
1. 2. i 3. Zakona o azilu i u drugim opravdanim slučajevima.
Poziv na sjednicu se šalje na jeziku za koji se opravdano pretpostavlja da ga
stranka razumije i na kojem može komunicirati.
U slučaju da stranka ne poznaje jezik na kojem se vodi postupak, osigurat će joj
se prevoditelj na jezik koji razumije.

V. IZVJESTITELJ/ICA

Članak 9.

Član/ica Povjerenstva kojem/kojoj je predan predmet u rad je izvjestitelj /ica u
tom predmetu. Izvjestitelj/ica je dužan/na proučiti predmet te na sjednici
Povjerenstvo podnijeti izvješće o činjeničnom stanju koje je relevantno za
donošenje odluke u predmetu.
Izvjestitelj/ica predlaže obrazloženi nacrt odluke u pisanom obliku.

VI. VIJEĆANJE I GLASOVANJE

Članak 10.

Nakon izlaganja izvjestitelja/ice provest će se rasprava o njezinom prijedlogu u
kojoj će članovi Povjerenstva iznijeti svoje primjedbe, stajališta i prijedloge.
Na saslušanju stranke svi članovi/ice Povjerenstva imaju pravo postavljati
pitanja.
Članovima/icama Povjerenstva bit će dostupni svi zapisnici, dopisi, podnesci i
drugi pisani materijali koji čine spis predmeta.
Rezultat vijećanja i glasovanja unosi se u zapisnik koji sadrži: izreku odluke,
koji član/ica i kako je glasovao/la za odluku u predmetu, te potpis
predsjednika/ice i članova/ica.
Član/ica Povjerenstva ima pravo na izdvojeno mišljenje o odluci koje je donijelo
Povjerenstvo.
Izdvojeno mišljenje iznosi se na sjednici na kojoj je Povjerenstvo donijelo
odluku.
Pisano izrađeno mišljenje s obrazloženjem dostavit će se Povjerenstvu u roku od
8 dana od dana iznošenja izdvojenog mišljenja.

VII. DRUGOSTUPANJSKA ODLUKA

Članak 11.

Povjerenstvo donosi sljedeće odluke:
• o žalbi protiv rješenja kojim se odbija zahtjev za azil
• o žalbi protiv rješenja kojim se tražitelju azila ukida pravo na smještaj u
Prihvatilištu za tražitelje azila
• o žalbi protiv odluke donesene u ubrzanom postupku
• o žalbi protiv rješenja kojim je zahtjev za azil odbijen kao očito neutemeljen
• o žalbi protiv zaključka o odbacivanju zahtjeva za azil
• o žalbi protiv zaključka kojim se postupak azila obustavlja
• o žalbi protiv rješenja o prestanku azila
• o žalbi protiv rješenja o poništenju azila
• o žalbi protiv rješenja o prestanku supsidijarne zaštite
• o žalbi protiv rješenja o poništenju supsidijarne zaštite
• o žalbi na odluku donesenu u postupanju prema tražitelju azila na granici ili
tranzitnom prostoru
• o žalbi protiv rješenja kojom se uskraćuje privremena zaštita
Povjerenstvo donosi odluke i u svim drugim pravima i zahtjevima stranke
propisanim Zakonom o azilu.
Povjerenstvo u drugostupanjskoj odluci odlučuje o troškovima besplatne pravne
pomoći.

VIII. PEČAT I ŠTAMBILJ POVJERENSTVA

Članak 12.

Povjerenstvo ima pečat okruglog oblika promjera 38 mm, s rednim brojem 1
(jedan), koji se sastoji od grba Republike Hrvatske smještenog u sredini, iznad
kojeg su u luku ispisane riječi: »REPUBLIKA HRVATSKA«, a ispod, također u luku
riječi: »Povjerenstvo za azil«, dok je iznad toga, a ispod grba ispisana riječ
''Zagreb''.
Pečatom Povjerenstva ovjeravaju se sva pismena i sve odluke koje se otpremaju iz
Povjerenstva.
Prijemni štambilj Povjerenstva se sastoji od riječi: »REPUBLIKA HRVATSKA«, a
ispod »566-POVJERENSTVO ZA AZIL«. Ispod ovih riječi se nalazi kvadrat promjera
70 mm x 270 mm, u kojem se nalaze rubrike: primljeno, klasifikacijska oznaka,
urudžbeni broj, organizacijska jedinica, prilog i vrijednost.
Otisak prijemog štambilja stavlja se na sva pismena koja dolaze Povjerenstvu, a
predstavljaju službenu prepisku.

IX. SURADNJA S DRUGIM TIJELIMA I INSTITUCIJAMA

Članak 13.

Povjerenstvo će surađivati s domaćim i stranim tijelima i institucijama o
pitanjima koja se odnose na tražitelje azila, azilante i osobama obuhvaćenim
Zakonom o azilu, uključujući UNHCR.
Sukladno članku 13. stavak 5. Zakona o azilu Povjerenstvo će na pisani zahtjev
fizičkih i pravnih osoba dati obavijest iz svog djelokruga rada.
Povjerenstvo u obavljanju svojih zakonom određenih poslova pravo ima pravo
dostupnosti informacijama iz baze podataka koje vode državna tijela, UNHCR i
druge nevladine udruge, u cilju zaštite interesa stranke.
Na zahtjev Povjerenstva, a za potrebe postupka organizacija navedena u stavku 1.
dužne su dostaviti sve raspoložive informacije.

Članak 14.

Članovi/ice Povjerenstva će sudjelovati na stručnim edukacijama i izobrazbama.

X. JAVNOST DJELOVANJA POVJERENSTVA

Članak 15.

Povjerenstvo o svom radu može samostalno upoznati javnost, a isto može ostvariti
i putem nadležnog Ureda za javnost Vlade Republike Hrvatske.

XI. IZVJEŠĆE O RADU POVJERENSTVA

Članak 16.

Povjerenstvo će o svom radu, zapažanjima, ostvarivanju i zaštiti prava
tražitelja azila i osobama kojima je odobrena zaštita sukladno Zakonu o azilu,
najmanje jednom godišnje podnijeti izvješće Vladi Republike Hrvatske.
Predsjednik/ica Povjerenstva izrađuje nacrt izvješća te se isti usuglašava i
donosi na sjednici Povjerenstva.

XIII. ODGOVORNOST

Članak 17.

U slučaju nestručnog i nesavjesnog rada, neprisustvovanja sjednicama
Povjerenstva, predsjednik/ica Povjerenstva podnijet će prijedlog Vladi Republike
Hrvatske za razrješenje člana/ice Povjerenstva, odnosno za razrješenje
predsjednika/ice Povjerenstva podnijeti će prijedlog dva člana/ice Povjerenstva.
O prijedlogu za razriješenje član/ice Povjerenstva, predsjednik/ica Povjerenstva
upoznaje članove na sjednici Povjerenstva, uz prisustvo i očitovanje člana/ice
Povjerenstva čije se razriješenje predlaže. O prijedlogu za razrješenje
predsjednika/ice Povjerenstva, članovi/ice Povjerenstva koji su podnijeli
prijedlog za razriješenje, upoznaju članove/ice Povjerenstva na sjednici, uz
prisustvo i očitovanje predsjednika/ice Povjerenstva.

XIV. PRIJELAZNE I ZAVRŠNE ODREDBE

Članak 19.

Danom stupanja na snagu ovoga Poslovnika prestaje važiti Poslovnik o radu
Povjerenstva Vlade Republike Hrvatske za rješavanje o žalbama tražitelja azila i
azilanata (»Narodne novine« broj: 154/04).
Sadržaj Poslovnika bit će dostupan strankama u Prihvatilištu za tražitelje azila
u Kutini i Prihvatnom centru za strance u Ježevu.
Ovaj Poslovnik stupa na snagu danom objavljivanja u »Narodnim novinama«.

Klasa: 019-01/08-01/04
Urbroj: 566-08-01
Zagreb: 17. lipnja 2008.

Predsjednik Povjerenstva
**Vanja Pudić**, v. r

Ostalo, NN 76/2008-2501
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)